Discovery in hierdie geval toe wel die held | Netwerk24
Discovery in hierdie geval toe wel die held
Deur Lood 10 Januarie 2019 00:00
Mediese fondse loop gereeld deur onder gefrustreerde verbruikers oor veral groeiende koste en swak diens. En as die grote met die meeste lede is Discovery ook meermale in die spervuur.
Verlede jaar is Lood op die vingers getik omdat hy vrae gevra het oor die groep se luukse nuwe kantore in Sandton en die invloed daarvan op premies. Gou-gou is ontken dat dit daaruit betaal word.
Einde verlede jaar het die hospitaalgroep MediClinic verklaar hy het in die eerste helfte van 2018 sowat 3 000 minder pa­siënte ingeneem as 'n jaar tevore. Een rede was mediese fondse se aggressiewe veldtogte om lede teen griep ingeënt te kry. Discovery het selfs vir jou Uber-rit betaal as jy vir die inspuiting gaan. So kom nou, ons kan hulle darem seker vir dié ene krediet gee, of hoe?
Dat Cyril Ramaphosa nou die grootste ondermyner van sy eie presidentskap, Jacob Zuma, so moes lof toeswaai op die ANC se nasionale kandidatekonferensie laat 'n wrang smaak. Dalk is dit al manier waarop hy die spul bymekaar kan hou. Maar om die opperstaatskaper so heuning om die mond te smeer, is onvanpas vir sy eie geloofwaardigheid. En die toejuiging wys selfverryking is geen sonde in daardie kring nie.
RAAKVATTER: Siya Kolisi, Springbok-kaptein, wat reguit praat oor die selftrots om iets op meriete te behaal sonder kwotas. Diegene wat transformasie as 'n ewige passasierstrein sien, is die klakouse.
NAT VADOEK: Jonathan Jansen. Die Universiteit Stellenbosch, waar hy kantoorruimte beset, se merietebeursvereiste vir eerstejaars vanjaar is tot 'n 90%-gemiddelde opgeskuif. Dís hoekom hulle meer A's wil kry.
Manyi-party in Afrikaans
Mzwanele (Jimmy) Manyi meen as Hlaudi Motsoeneng kan staan vir president, kan hy ook. Hy lei 'n wegbreekpartytjie uit die ANC – die African Transforma­tion Movement (ATM) – wat vroeër gevorm is deur ontevrede Jacob Zuma-ondersteuners. Hy was ook voorsitter van Afrotone Media Holdings (AMH), wat nie die Guptas se mediabelange aan die gang kon hou nie. Die doel van die ATM sal sekerlik wees om die staatskas leeg te trek, dus sommer OTM in Afrikaans.
Lood wens al sy lesers 'n voorspoedige 2019 toe. Dis verkiesingsjaar, so ons gaan heelwat bykomende krag en genade kort.